Insula Vranjina a intrat în componența Principatului Muntenegru prin hotărârea Congresului de la Berlin din 1878, iar prințul Nikola I a dispus reconstruirea vechii biserici, construirea unei clădiri mari (conac) și a două clădiri mai mici și repopularea mănăstirii cu călugări. Biserica avea o formă de navă și o clopotniță pe fronton, fiind lipsită de ornamente deosebite. Principele și principesa, precum și alți membri ai familiei princiare Petrović, veneau deseori aici, iar două fiice necăsătorite ale principelui, prințesele Xenia (1881-1960) și Vjera (1887-1927), au intenționat să devină călugărițe la Vranjina.